b'\n_START_ARTICLE_\nStar Wars: The Last Jedi\n_START_SECTION_\nJuoni\n_START_PARAGRAPH_\nT\xc3\xa4hdentappajatukikohdan tuhoutumisen j\xc3\xa4lkeen kenraali Leia Organan johtama Vastarinta on evakuoitumassa tukikohdastaan planeetta D\xe2\x80\x99Qarilta juuri kun Ensimm\xc3\xa4inen ritarikunta hy\xc3\xb6kk\xc3\xa4\xc3\xa4 heid\xc3\xa4n kimppuunsa. Poe Dameron k\xc3\xa4y vastahy\xc3\xb6kk\xc3\xa4ykseen, mutta samalla Vastarinta menett\xc3\xa4\xc3\xa4 kaikki pommittajansa. J\xc3\xa4ljelle j\xc3\xa4\xc3\xa4neet alukseet siirtyv\xc3\xa4t hyperavaruuteen, mutta ritarikunta seuraa heit\xc3\xa4 uudenlaisella j\xc3\xa4ljittimell\xc3\xa4. _NEWLINE_Seuraavan hy\xc3\xb6kk\xc3\xa4yksen aikana Kylo Ren ep\xc3\xa4r\xc3\xb6i komentoaluksen tuhoamista aistiessaan \xc3\xa4itins\xc3\xa4 Leian siell\xc3\xa4. TIE-h\xc3\xa4vitt\xc3\xa4j\xc3\xa4t kuitenkin tuhoavat aluksen komentosillan, tappaen monet Vastarinnan johtajista. Leia pelastautuu Voiman avulla, mutta heikentyy toimintakyvytt\xc3\xb6m\xc3\xa4ksi, j\xc3\xa4tt\xc3\xa4en komennon vara-amiraali Amilyn Holdolle. Poe on tyytym\xc3\xa4t\xc3\xb6n Leian ja Holdon passiivisiin strategioihin ja alkaa Finnin, BB-8:n ja mekaanikko Rose Ticon avustuksella kehitt\xc3\xa4\xc3\xa4 suunnitelmaa j\xc3\xa4ljittimen deaktivoimiseksi._NEWLINE_Sill\xc3\xa4 v\xc3\xa4lin Rey on matkustanut Chewbaccan ja R2-D2:n kanssa Millennium Falconilla meriplaneetta Ahch-Tolle tapaamaan Luke Skywalkeria. Luke kielt\xc3\xa4ytyy kouluttamasta Reyt\xc3\xa4 jediksi, koska tuntee itsens\xc3\xa4 ja kaikkien edelt\xc3\xa4jiens\xc3\xa4 ep\xc3\xa4onnistuneen jedein\xc3\xa4, eik\xc3\xa4 tieto Han Solon kuolemasta muuta h\xc3\xa4nen mielt\xc3\xa4\xc3\xa4n. Luken huomaamatta Rey ja Kylo alkavat kommunikoida toistensa kanssa telepaattisten n\xc3\xa4kyjen avulla. R2-D2:n suostuttelemana Luke p\xc3\xa4\xc3\xa4tt\xc3\xa4\xc3\xa4 antaa Reylle ainakin muutaman oppitunnin. _NEWLINE_Luke ja Kylo kertovat kumpikin Reylle erilaisen tarinan siit\xc3\xa4 miksi Kylo aikoinaan k\xc3\xa4\xc3\xa4ntyi Voiman pime\xc3\xa4lle puolelle. Luke tunnustaa lopulta, ett\xc3\xa4 oli harkinnut Kylon tappamista huomattuaan yksinvaltias Snoken yritt\xc3\xa4v\xc3\xa4n korruptoida t\xc3\xa4m\xc3\xa4n, mutta juuri t\xc3\xa4m\xc3\xa4 oli saanut Kylon tuhoamaan h\xc3\xa4nen uuden jediritarikuntansa. _NEWLINE_Rey uskoo Kylon voivan palata valoisalle puolelle ja l\xc3\xa4htee Ahch-Tolta kohtaamaan t\xc3\xa4m\xc3\xa4n ilman Lukea. Luke aikoo polttaa Ahch-Ton jeditemppelin rauniot ja jedien pyh\xc3\xa4t kirjat, mutta h\xc3\xa4nen ep\xc3\xa4r\xc3\xb6idess\xc3\xa4\xc3\xa4n Yodan henki tekee sen h\xc3\xa4nen puolestaan. Yoda uskoo Reyll\xc3\xa4 olevan jo kaikki oppimiseen tarvittava ja rohkaisee Lukea oppimaan ep\xc3\xa4onnistumisistaan._NEWLINE_Holdo aikoo tyhjent\xc3\xa4\xc3\xa4 komentoaluksen ja evakuoida Vastarinnan joukot pienempiin aluksiin. Pit\xc3\xa4en suunnitelmaa pelkurimaisena, Poe p\xc3\xa4\xc3\xa4tt\xc3\xa4\xc3\xa4 aloittaa kapinan Holdoa vastaan. Finn, Rose ja BB-8 matkustavat planeetta Cantonicalla sijaitsevaan kasinokaupunkiin Canto Bight ja tapaavat siell\xc3\xa4 nime\xc3\xa4 DJ k\xc3\xa4ytt\xc3\xa4v\xc3\xa4n piraatin ja koodinmurtajan. Mutta kun he soluttautuvat Snoken alukselle j\xc3\xa4ljittimen deaktivoimiseksi, kapteeni Phasma vangitsee heid\xc3\xa4t ja vain BB-8 p\xc3\xa4\xc3\xa4see pakoon. _NEWLINE_Rey saapuu itsekin sinne, mutta Kylo vangitsee h\xc3\xa4net ja vie Snoken luokse. Snoke paljastaa olleensa se, joka mahdollisti Reyn ja Kylon v\xc3\xa4lisen yhteyden Voiman kautta, osana suunnitelmaansa Luken tuhoamiseksi. Mutta kun Snoke antaa k\xc3\xa4skyn tappaa Rey, Kylo tappaakin Snoken ja Reyn avustuksella my\xc3\xb6s Snoken henkivartijat. Kylo yritt\xc3\xa4\xc3\xa4 taivutella Reyn hallitsemaan galaksia rinnallaan, mutta Rey kielt\xc3\xa4ytyy ja he alkavat Voimaa k\xc3\xa4ytt\xc3\xa4en kamppailla Anakin Skywalkerin valosapelista, kunnes se halkeaa kahtia._NEWLINE_Parantunut Leia tainnuttaa Poen ja m\xc3\xa4\xc3\xa4r\xc3\xa4\xc3\xa4 Vastarinnan joukkoja aloittamaan evakuoitumisen mineraaliplaneetta Craitille, jossa sijaitsee Kapinaliiton entinen etuvartio. Holdo yritt\xc3\xa4\xc3\xa4 samalla h\xc3\xa4m\xc3\xa4t\xc3\xa4 Ensimm\xc3\xa4isen ritarikunnan laivastoa pysym\xc3\xa4ll\xc3\xa4 komentoaluksella. DJ kuitenkin paljastaa Vastarinnan suunnitelman ritarikunnalle, joka tuhoaa suuren osan evakuointialuksista. Holdo uhraa itsens\xc3\xa4 vaurioittaakseen Snoken alusta ohjaamalla Vastarinnan komentoaluksen hyperajolla t\xc3\xb6rm\xc3\xa4\xc3\xa4m\xc3\xa4\xc3\xa4n siihen. _NEWLINE_Kaaoksen keskell\xc3\xa4 Rey pakenee ja Kylo julistautuu Ensimm\xc3\xa4isen ritarikunnan uudeksi yksinvaltiaaksi. BB-8 vapauttaa Finnin ja Rosen, jotka kukistavat Phasman ja pakenevat Craitille. Kun ritarikunta l\xc3\xa4hett\xc3\xa4\xc3\xa4 k\xc3\xa4velij\xc3\xb6it\xc3\xa4 sek\xc3\xa4 TIE-h\xc3\xa4vitt\xc3\xa4ji\xc3\xa4 Vastarinnan kimppuun, Poe, Finn ja Rose johtavat vastahy\xc3\xb6kk\xc3\xa4yst\xc3\xa4 vanhoilla kiitureilla. Rey ja Chewbacca houkuttelevat TIE-h\xc3\xa4vitt\xc3\xa4j\xc3\xa4t Falconilla pois ja Rose est\xc3\xa4\xc3\xa4 Finni\xc3\xa4 uhraamasta itse\xc3\xa4\xc3\xa4n, kun t\xc3\xa4m\xc3\xa4 yritt\xc3\xa4\xc3\xa4 tuhota ritarikunnan voimakkaan muurinmurtajatykin, joka tekee rei\xc3\xa4n tukikohtaan._NEWLINE_Luke ilmestyy ja kohtaa ritarikunnan yksin antaakseen Vastarinnalle aikaa paeta. Kylo k\xc3\xa4skee joukkoja tulittamaan h\xc3\xa4nt\xc3\xa4, mutta se ei tehoa, joten Kylo kohtaa Luken valosapelitaistelussa. Kun h\xc3\xa4n osuu Lukeen, paljastuu, ett\xc3\xa4 Luke oli yh\xc3\xa4 Ahch-Tolla ja l\xc3\xa4hett\xc3\xa4nyt Voiman kautta pelk\xc3\xa4n heijastuksen omasta kehostaan. Luke julistaa Kylolle, ettei tule olemaan viimeinen jedi, ja Rey avaa kivien tukkiman tunnelin auttaakseen Vastarinnan eloonj\xc3\xa4\xc3\xa4neet Falconille. _NEWLINE_Luken keho Ahch-Tolla katoaa, kun h\xc3\xa4n kaiken energiansa kuluttaneena ja sis\xc3\xa4isen rauhan saavuttaneena yhdistyy Voimaan. Leia vannoo, ett\xc3\xa4 kapinalla on kaikki mit\xc3\xa4 se tarvitsee noustakseen j\xc3\xa4lleen, ja paljastuu, ett\xc3\xa4 Rey oli ottanut Ahch-Tolta l\xc3\xa4htiess\xc3\xa4\xc3\xa4n jedien kirjat mukaansa. Canto Bightilla er\xc3\xa4s tallipoika, joka oli aiemmin auttanut Finni\xc3\xa4 ja Rosea, tarttuu luutaansa Voiman avulla ja katsoo toiveikkaana t\xc3\xa4hti\xc3\xa4.\n_START_SECTION_\nTuotanto\n_START_PARAGRAPH_\nKes\xc3\xa4kuussa 2014 Rian Johnsonin tiedotettiin neuvottelevan Episodi VIII:n k\xc3\xa4sikirjoittamisesta ja ohjaamisesta ja Ram Bergmanin osallistuvan sen ja Episodi IX:n tuottamiseen. Elokuussa Johnson vahvisti ohjaavansa elokuvan. _NEWLINE_Marraskuussa 2014 Variety raportoi Disneyn palkanneen Rick Heinrichsin Episodi VIII:n tuotantosuunnittelijaksi. Tammikuussa 2015 The Walt Disney Companyn toimitusjohtaja Bob Iger ilmoitti Episodien VIII ja IX saavan ensi-iltansa vuosina 2017 ja 2019. J. J. Abrams toimii elokuvan vastaavana tuottajana Jason McGatlinin ja Tom Karnowskin kanssa. Elokuvan virallinen nimi, Star Wars: The Last Jedi, paljastettiin 23. tammikuuta 2017.\n_START_SECTION_\nN\xc3\xa4yttelij\xc3\xb6iden valinta\n_START_PARAGRAPH_\nSyyskuussa 2015 Benicio del Toro vahvisti n\xc3\xa4yttelev\xc3\xa4ns\xc3\xa4 yht\xc3\xa4 elokuvan vihollisista, vaikka studio ei viel\xc3\xa4 vahvistanut kyseist\xc3\xa4 tietoa. Syyskuussa Mark Hamill vahvisti palaavansa t\xc3\xa4h\xc3\xa4n elokuvaan. Joulukuussa Gwendoline Christien ja John Boyegan vahvistettiin palaavan kapteeni Phasman ja Finnin rooleihin. Saman kuukauden aikana The Force Awakensin ensi-illassa Lontoossa, tuottaja Kathleen Kennedy vahvisti, ett\xc3\xa4 kaikkien eloonj\xc3\xa4\xc3\xa4neiden hahmojen n\xc3\xa4yttelij\xc3\xa4t esiintyisiv\xc3\xa4t Episodi VIII:ss\xc3\xa4 muutaman uuden n\xc3\xa4yttelij\xc3\xa4n kera. Jimmy Vee kuitenkin korvasi alkuper\xc3\xa4isess\xc3\xa4 trilogiassa ja esiosatrilogiassa n\xc3\xa4ytelleen sek\xc3\xa4 The Force Awakensissa konsulttina toimineen Kenny Bakerin paikan R2-D2:n n\xc3\xa4yttelij\xc3\xa4n\xc3\xa4.\n_START_SECTION_\nKuvaukset\n_START_PARAGRAPH_\nSecond-unit -kuvaukset alkoivat jo esituotannon aikana Skellig Michaelilla Irlannissa 14. syyskuuta 2015 vuodenaikojen vaikutuksen johdosta. Kuvaukset olisivat kest\xc3\xa4neet nelj\xc3\xa4 p\xc3\xa4iv\xc3\xa4\xc3\xa4, mutta ne peruttiin jo ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 s\xc3\xa4\xc3\xa4n ja ankarien olosuhteiden vuoksi. Marraskuussa 2014 Pinewood Studiosin toimitusjohtaja Ivan Dunleavy vahvisti elokuvan kuvattavan Pinewoodissa, lis\xc3\xa4kuvausten tapahtuessa Meksikossa. Syyskuussa 2015 del Toro paljasti varsinaisten kuvausten alkavan maaliskuussa 2016, mutta Kennedy kuitenkin kumosi v\xc3\xa4itteen ilmoittamalla alkamisajaksi tammikuun 2016._NEWLINE_Tammikuussa 2016 elokuvan tuotanto viiv\xc3\xa4styi helmikuulle 2016 k\xc3\xa4sikirjoitukseen teht\xc3\xa4vien muutosten vuoksi. Lis\xc3\xa4ksi kuvausten pel\xc3\xa4ttiin viiv\xc3\xa4styv\xc3\xa4n yh\xc3\xa4 enemm\xc3\xa4n erityisesti tuottajien, kuvaajien ja valoteknikoiden lakon uhatessa. 10. helmikuuta 2016 Iger vahvisti kuvausten alkaneen._NEWLINE_Kenraali Leia Organaa n\xc3\xa4ytellyt Carrie Fisher kuoli \xc3\xa4killisesti 27. joulukuuta 2016. Kaikki h\xc3\xa4nen kohtauksensa oli tuolloin jo kuvattu.\n_START_SECTION_\nJulkaisu\n_START_PARAGRAPH_\nThe Last Jedi sai maailmanensi-iltansa Los Angelesin Shrine Auditoriumissa 9. joulukuuta 2017. Yhdysvalloissa se sai ensi-iltansa 15. joulukuuta 2017. Alun perin ensi-illaksi oli kaavailtu 26. toukokuuta 2017. Elokuvaa esitet\xc3\xa4\xc3\xa4n my\xc3\xb6s 3D- ja Imax-versiona.\n_START_SECTION_\nMarkkinointi\n_START_PARAGRAPH_\nElokuvan ensimm\xc3\xa4inen virallinen teaser-traileri julkaistiin 14. huhtikuuta 2017 Star Wars Celebration -tapahtumassa. Toinen traileri julkaistiin 9. lokakuuta 2017 Monday Night Footballin aikana.\n_START_SECTION_\nTuotto\n_START_PARAGRAPH_\nThe Last Jedi on tuottanut maailmanlaajuisesti yhteens\xc3\xa4 1,332 miljardia dollaria, josta 620 miljoonaa on tullut Pohjois-Amerikassa ja 712 miljoonaa muualta.\n_START_SECTION_\nKriitikoiden vastaanotto\n_START_PARAGRAPH_\nStar Wars: The Last Jedi on saanut hyv\xc3\xa4n vastaanoton kriitikoilta. Rotten Tomatoes -ker\xc3\xa4\xc3\xa4j\xc3\xa4sivustolla 91 prosenttia arvostelijoista on antanut sille my\xc3\xb6nteisen arvostelun keskim\xc3\xa4\xc3\xa4r\xc3\xa4isell\xc3\xa4 arvosanalla 8,1/10. Ker\xc3\xa4ys perustuu 397 arvosteluun. Metacritic-sivustolla se on saanut painotetun arvosanan 85/100, joka perustuu 56 arvosteluun._NEWLINE_Yleis\xc3\xb6 on suhtautunut elokuvaan kriittisemmin ja esimerkiksi Rotten Tomatoes -sivuston yleis\xc3\xb6arvosanaa mittaava luku oli ensimm\xc3\xa4isell\xc3\xa4 viikolla 55 prosenttia, mik\xc3\xa4 on koko elokuvasarjan alhaisin. Yleis\xc3\xb6arvosana poikkesi kriitikoiden luvusta 35 prosenttiyksikk\xc3\xb6\xc3\xa4._NEWLINE_T\xc3\xa4htien sodan hardcore-fanien on arvioitu vierastavan elokuvaa sen suvaitsevaisuuden, identiteettipolitiikan ja sosiaalisen oikeudenmukaisuuden korostuksen vuoksi. Er\xc3\xa4s kriitikko ylisti elokuvaa feministisimm\xc3\xa4ksi T\xc3\xa4htien sodaksi. Elokuvasarjan oikeudet itselleen hankkineen Disneyn on arveltu korostaneen elokuvan moraalisaarnausta. Lis\xc3\xa4ksi katsojien arvosteluissa elokuvaa on pidetty poliittisesti korrektina tylsyyteen asti. Lis\xc3\xa4ksi katsojat ovat haukkuneet elokuvan juonta aukkoiseksi, pit\xc3\xa4neet tapaa jolla Luke Skywalker poistetaan sarjasta \xe2\x80\x9danteeksiantamattomana\xe2\x80\x9d ja pit\xc3\xa4neet elokuvaa pitk\xc3\xa4n\xc3\xa4 mainoksena oheistuotteille.'